Жалба, подадена на 4 декември 2018 г. — Adraces/Комисия
(Дело T-714/18)
Език на производството: португалски
Страни
Жалбоподател: Associação para o Desenvolvimento da Raia Centro Sul — Adraces (Vila Velha de Ródão, Португалия) (представители: G. Anastácio, D. Pirra Xarepe, J. Whyte и M. Barros Silva, abogados)
Ответник: Европейска комисия
Искания на жалбоподателя
Жалбоподателят иска от Общия съд:
Да обяви за недействително решението на Комисията ARES(2018) 4940694 от 26 септември 2018, с което се прекратява Рамковото споразумение за асоцииране № COM/LIS/ED/2018-2020,1 и да осъди Комисията да възстанови предишното положение на жалбоподателя.
Да осъди Комисията да заплати изцяло съдебните разноски.
Основания и основни доводи
В подкрепа на жалбата си жалбоподателят излага пет основания.
Първото основание е изведено от нарушение на принципа на правна сигурност, доколкото Комисията прекратява едностранно публичен договор, без да посочи каквато и да било причина или мотивация.
Второто основание е изведено от нарушение на принципа на добросъвестност, доколкото като е въвела в посоченото Рамково споразумение обща клауза за прекратяване, съгласно която може да прекрати посоченото Рамково споразумение по свое усмотрение без причина или мотивация, Комисията е допуснала злоупотреба с власт при упражняване на правомощията си и е пренебрегнала баланса на интересите, присъщ за всеки договор, независимо дали е публичен или частен.
Третото основание е изведено от нарушение на принципа на зачитане на законните права и интереси на физическите лица, който е задължителен за администрацията в областта на публичните договори, доколкото Комисията едностранно прекратява, по произволен начин и без каквато и да била причина, посоченото Рамково споразумение в противоречие с принципа pacta sunt servanda.
Четвъртото основание е изведено от нарушение на принципа на добра администрация, доколкото Комисията е прекратила посоченото споразумение на основание единствено статия в печата, без да извърши достатъчно подробна преценка на конкретния случай, а това е действие, което съставлява лоша администрация.
Петото основание е изведено от нарушение на принципа на пропорционалност, доколкото Комисията е прекратила посоченото споразумение, без каквато и да било причина и мотивация като реакция срещу осъждането на служител на жалбоподателя за престъпления, свързани с подправяне на документи и измама, които нямат никаква връзка с дейността на последния, нито с правомощията и компетенциите на Комисията.
____________